26 YATICHÄWI
¿Kunjamsa Tantachasiñ Uta sumäskakiñapatak yanaptʼapjje?
Taqe Tantachasiñ Utanakaw Diosan qollan sutip apapjje, ukatwa uka Utajj qʼomäñapa ukat suma uñjatäñaparaki. Ukham lurañajj wali askiwa, ukhamatwa Jehová Diosar yupaychasirakispa. Cheqans taqeniw qʼomachañatak yanaptʼapjjaspa.
Tantachäwinak tukuyatarojj qʼomachañatak yanaptʼañajj wali askiwa. Sapa tantachäwi tukuyataruw tantachasirinakajj uka Uta qʼomachapjje ukat semanan mä kutiw jukʼamp sum qʼomachapjjaraki. Mä irpir chuymani, jan ukajj mä yanapiripaw kunjamsa qʼomachasini uk mä listarjam uñji, akarjama: pichsuña, piso qʼomachaña, aspiradoramp qʼomachaña, qʼañunak picharaña, sillanak qʼomachaña ukat yäpar uchaña, bañonak qʼom jarsuña, ventananaka espejonaka qʼomachaña, anqäjjanak askichaña ukat basuranak liwtaña. Ukat maran mä kutiw Tantachasiñ Uta kʼuchut kʼuchu sum qʼomachasiñaparaki. Wawanakar qʼomachayañas askirakiwa, ukhamatwa Diosar yupaychañ Utar respeto uñachtʼayapjjañapatak yatichasirakispa (Eclesiastés 5:1).
Tantachasiñ uta askichañatak yanaptʼañajj wali askipuniwa. Tantachasiñ Utan sumäskakiñapataki ukat jutïrin jan jilpach gastañatakejja, sapa maraw Uta manqhanaksa ukat anqäjjanaksa sum uñakipapjje, ukhamatwa kuna askichañas wakisi ukanak amuyapjje (2 Crónicas 24:13; 34:10). Tantachasiñ Utajj sumäki ukat qʼomäki ukhajja, Diosar yupaychañatak mä suma Utawa. Tantachasiñ Uta qʼomachirinakajja, uka Utar wali respetompi uñjapjjatapa ukat Jehová Diosar wal munasipjjatapwa uñachtʼayapjje (Salmo 122:1). Ukhamatwa yaqha jaqenakas Diosan markapar wali askit uñjapjjaraki (2 Corintios 6:3).
¿Kunatsa Jehová Diosan Qhanañchirinakapajj Diosar yupaychañ Utanakap sum uñjapjje?
¿Kunjamsa mä Tantachasiñ Utajj qʼomachasiñapa?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn